Giordano var en eklektiker som søkte å forene ideell stil med naturalisme og som kunne male i hvilken som helst stil. Han utviklet seg gjennom sin raske arbeidsmåte til en hurtigmaler som sløste med både form, praktfull koloritt og grenseløs fantasi. Et eksempel på hans helt spesielle hastighet er det store maleriet «Francisco Xavier døper japaner». Det laget han for jesuittene i Napoli på to dager uten forutgående utkast.